el en el el en en el el el el el el el el el el en fr el en el el el el en ca el el el el el el el el el el el el el el el el el el el el el el el el el el el el el el el el el el el es el es en es el es el es en el el el el el el el el el el el el el el el el el el el el el el en en fr en el
Μύκονος Ειδήσεις | Μύκονος Ενημέρωση | Νέα Μυκόνου | Xplore Mykonos News
Τη διασύνδεση του Λέοναρντ Στερν με αποδοχή προϊόντων εγκλήματος, παράνομης διακίνησης αρχαιοτήτων, απέδειξε σήμερα ΔΗΜΟΣΙΑ και με ακλόνητα στοιχεία και έγγραφα ο Σύλλογος Ελλήνων Αρχαιολόγων.
Ο ΣΥΡΙΖΑ προειδοποίησε και κατήγγειλε από την πρώτη στιγμή με κάθε θεσμικό τρόπο τη μεθόδευση, ζήτησε την απόσυρση της κατάπτυστης συμφωνίας και τη νόμιμη διεκδίκηση και επιστροφή των αρχαιοτήτων στη χώρα μας, σύμφωνα με την αρχαιολογική νομοθεσία.
Εφόσον ο Σύλλογος Ελλήνων Αρχαιολόγων μπόρεσε μέσα σε λίγες μέρες να βρει την διασύνδεση του κ. Στερν με αποδοχή προϊόντων εγκλήματος παράνομης διακίνησης αρχαιοτήτων από δημόσια αρχεία, γεννάται εύλογα το ερώτημα: τι έκανε επί δύο χρόνια η Υπουργός;
Η κυβέρνηση και ο κ. Μητσοτάκης οφείλουν άμεσα να απαντήσουν:
– Διαψεύδουν τα στοιχεία που αποκάλυψαν οι αρχαιολόγοι και αποδεικνύουν την ύποπτη δραστηριότητα του κ. Stern και τη διασύνδεσή του με παράνομη διακίνηση αρχαιοτήτων;
– Γιατί σύρουν τη Βουλή να κυρώσει μια ΠΑΡΑΝΟΜΗ συμφωνία για την οποία φέρει η υπουργός την ευθύνη;
– Γιατί δεν ερεύνησε το ΥΠΠΟΑ, ως όφειλε, την προέλευση των 161 κυκλαδικών αρχαιοτήτων;
– Τι σκοπεύει να κάνει η Υπουργός τώρα που αποκαλύφθηκε η σχέση του Λέοναρντ Στερν με τους Σάιμς και Στάινχαρντ;
– Γιατί δεν προσκόμισε ακόμα στη Βουλή νομιμοποιητικά έγγραφα των 161 αντικειμένων της Συλλογής Stern;
– Γιατί δεν προσκόμισε στη Βουλή το καταστατικό και τη σύνθεση του ΔΣ του «Ινστιτούτου Αρχαίου Ελληνικού Πολιτισμού του Ντέλαγουερ, στο οποίο εκχώρησε με την υπογραφή της την κατοχή των 161 κυκλαδικών αρχαιοτήτων;
– Είναι αλήθεια ότι το «Ινστιτούτο» ιδρύθηκε στο Ντέλαγουερ στις 21/6/2022, μόλις ένα μήνα πριν την υπογραφή της Συμφωνίας και αποτελεί μια ΕΙΚΟΝΙΚΗ εξωχώρια εταιρεία, με την οποία συμφώνησε η κ Μενδώνη να συμβληθεί το Ελληνικό Δημόσιο και να επικυρώσει η Βουλή;
– Ο κ. Μητσοτάκης που παρακολουθούσε τους πάντες και τα πάντα, δεν γνώριζε τι έκανε η Υπουργός του στο παρασκήνιο; Ποιος της έδωσε την εντολή να παρανομεί κατ΄ εξακολούθηση και να «συναλλάσσεται» με άγνωστα κυκλώματα;
– Θα σταματήσει επιτέλους κανείς τον κατήφορο της κ. Μενδώνη που θέλει να διασύρει με τις πομπές της ολόκληρη τη χώρα και την Ελληνική Βουλή για να νομιμοποιήσει τις πράξεις της ή μήπως και αυτή λειτουργούσε «με εντολή του πρωθυπουργού»;
Ολόκληρη η ανακοίνωση του Συλλόγου Ελλήνων Αρχαιολόγων
Αποδεδειγμένα αποδέκτης ευρημάτων αρχαιοκαπηλικής δραστηριότητας ο συλλέκτης Λέοναρντ Στερν
Η Υπουργός Πολιτισμού και Αθλητισμού Λ. Μενδώνη υποστήριξε ενώπιον των μελών της Επιτροπής Μορφωτικών Υποθέσεων ότι το ΥΠΠΟΑ «δεν γνώριζε τις αρχαιότητες της Συλλογής Στερν» και ότι έγιναν όλες οι πρέπουσες ενέργειες από την στιγμή που το Μητροπολιτικό Μουσείο απευθύνθηκε στην Υπουργό, πριν από 2 χρόνια.
Τι έκανε επί 2 χρόνια η Υπουργός; Γιατί χειρίστηκε την υπόθεση αποκλειστικά η ίδια και το γραφείο της;
Επί 2 χρόνια η Υπουργός δεν απευθύνθηκε στις αρμόδιες Υπηρεσίες του ΥΠΠΟΑ, στον Εισαγγελέα ειδικό επί θεμάτων αρχαιοκαπηλίας στην Ελλάδα, ούτε στον Εισαγγελέα της Ν. Υόρκης, με τον οποίο η χώρα έχει υπογράψει 4 Μνημόνια συνεργασίας για την πάταξη της παράνομης διακίνησης αρχαιοτήτων. Δεν προέβη σε καμία νόμιμη ενέργεια για να αναζητήσει την προέλευση των αντικειμένων του συλλέκτη Λ. Στερν. Δεν αναρωτήθηκε αν ήταν προϊόντα αρχαιοκαπηλίας και το ελληνικό δημόσιο μπορούσε να τα διεκδικήσει και να τα επαναπατρίσει άμεσα. Γιατί άραγε;
Είναι αλήθεια ότι δεν γνωρίζαμε την Συλλογή Στερν;
Όχι, δεν είναι αλήθεια. Το 1990 ο Λ. Στερν είχε εκθέσει 10 έργα από την Συλλογή του στην έκθεση Masterieces of Cycladic Art στην Merrin Gallery (8/3-12/4/1990). Τα αντικείμενα είναι δημοσιευμένα στον κατάλογο της έκθεσης που φέρει τον τίτλο «Masterpieces of Cycladic Art from private collections, museums and the Merrin Gallery». Από εκεί αντλούμε την πληροφορία ότι ο συλλέκτης «Harmon Fine Arts», που ταυτίζεται με τον Leonard Stern συμμετείχε με αντικείμενα από την προσωπική του συλλογή, και ο ιδιώτης συλλέκτης Στάιχαρντ, που του έχει απαγορευτεί ισόβια η ενασχόληση με εμπόριο τέχνης από την Εισαγγελία Ν. Υόρκης.
Το No 27 του καταλόγου «Ειδώλιο Σαρδηνίας», που το 1990 εκτέθηκε ως μέρος της Συλλογής του Λ. Στερν, συνδέει τον κ. Στερν ευθέως με παράνομη διακίνηση αρχαιοτήτων. Πρόκειται για το ίδιο ειδώλιο που κατασχέθηκε στο πλαίσιο της υπόθεσης του εκατομμυριούχου συλλέκτη Στάινχαρντ (βλ. Εισαγγελία Ν. Υόρκης, 6.12.2021). Ο συλλέκτης αγόρασε το ειδώλιο απευθείας από τον Symes, που έχει διωχθεί για παράνομη διακίνηση αρχαιοτήτων! Υπάρχει φωτογραφία του με ίχνη της λαθρανασκαφής καθώς και ηλεκτρονικό μήνυμα επίσης από το αρχείο Medici όπου ενημερώνεται ο Symes για την λαθρανασκαφή. Το ειδώλιο έχει ήδη επαναπατριστεί στην Ιταλία.
Τι θα κάνει τώρα η κυβέρνηση;
Αν ο Σύλλογος Ελλήνων Αρχαιολόγων μπορεί μέσα σε λίγες μέρες να βρει την διασύνδεση του κ. Στερν με αποδοχή προϊόντων εγκλήματος παράνομης διακίνησης αρχαιοτήτων, χωρίς απόρρητα αρχεία και χωρίς τα μέσα που διαθέτουν οι αρμόδιες Υπηρεσίες του ΥΠΠΟΑ και οι διωκτικές αρχές, τότε τι θα μπορούσε να είχε βρει και αποδείξει το Υπουργείο Πολιτισμού και Αθλητισμού σε συνεργασία με τις Εισαγγελίες;
Η Υπουργός Λ. Μενδώνη οφείλει να απαντήσει:
-Τι διαπραγματευόταν επί 2 χρόνια με τον κ. Στερν, το ιδιωτικό Μητροπολιτικό Μουσείο και το Ίδρυμα Γουλανδρή και ποιοι αποτελούσαν την διαπραγματευτική της ομάδα;
-Γιατί στην ομιλία της στην Διαρκή Επιτροπή Μορφωτικών Υποθέσεων στη Βουλή δεν αναφέρθηκε σε κανένα σημείο στην προέλευση των 161 κυκλαδικών αρχαιοτήτων;
-Δεν γνώριζε η Υπουργός και το γραφείο της, που χειρίστηκαν την υπόθεση εν κρυπτώ επί δυο χρόνια, την σχέση του Λέοναρντ Στερν με τους Σάιμς και Στάινχαρντ; Τώρα που γνωρίζει, τι προτίθεται να πράξει;
-Γιατί δεν προσκομίζει στη Βουλή νομιμοποιητικά έγγραφα των 161 αντικειμένων της Συλλογής Stern, όπως αυτά εμφανίζονται στα παραρτήματα του Σχεδίου Νόμου, που να αποδεικνύουν την προέλευση και άρα τη νομιμότητά της απόκτησής τους από τον Leonard Stern; Μήπως γνωρίζει πολύ καλά η Υπουργός την «γκρίζα» προέλευση των αντικειμένων;
-Γνωρίζει η Υπουργός πόσα άλλα ελληνικά ευρήματα έχει ο κ. Stern στην συλλογή του;
-Γιατί η Υπουργός δεν δίνει στη Βουλή το καταστατικό και τη σύνθεση του ΔΣ του Ιδρύματος Αρχαίου Ελληνικού Πολιτισμού του Ντέλαγουερ, στο οποίο παραχώρησε με την υπογραφή της την κατοχή των 161 κυκλαδικών αρχαιοτήτων; Είναι ή όχι αλήθεια ότι το «Ίδρυμα» ιδρύθηκε στο Ντέλαγουερ στις 21/6/2022, μόλις ένα μήνα πριν την υπογραφή της Συμφωνίας, και η μορφή του προσιδιάζει σε αυτήν μιας εξωχώριας εταιρείας;
Στο συνημμένο σχετικό έγγραφο αποδεικνύονται ότι αυτό που παρουσιάζεται ως «Ίδρυμα Αρχαίου Ελληνικού Πολιτισμού» δεν είναι παρά μια εταιρεία ειδικού σκοπού που ιδρύθηκε μόλις στις 21 Ιουνίου του τρέχοντος έτους (2022), προφανώς με αποκλειστικό ορίζοντα αυτή τη συναλλαγή, κατά τρόπο ανάλογο της ίδρυσης εξωχώριων εταιρειών (off-shore) για την πραγματοποίηση μεμονωμένων επιχειρηματικών συναλλαγών. Μάλιστα, το γεγονός ότι η εταιρεία αυτή δεν αποτελεί σε κανένα βαθμό «ίδρυμα πολιτισμού» είναι και το γεγονός ότι δεν εμφανίζεται να έχει προσωπικό ή κάποια άλλη δραστηριότητα, αντιθέτως, όπως συμβαίνει συχνά με τέτοιες εταιρείες κάνει χρήση των υπηρεσιών μιας μεγάλης εταιρείας που εξειδικεύεται στην εξυπηρέτηση ως προς την εκπροσώπηση τέτοιων εταιρειών την Τhe Corporation Trust Company!
Σε αυτή την αμερικανική offshore, που κανένα άλλο στοιχείο της δεν μπορεί κανείς να βρει ούτε έχει δοθεί από την ελληνική κυβέρνηση, θα παραδώσει την κατοχή των αρχαιοτήτων αύριο η ελληνική Βουλή;
Ακολουθήστε μας στα social media του XploreMykonosNews.gr
Κάντε εγγραφή και στο κανάλι μας στο YouTube
Ακολουθήστε μας και στο Νο1 lifestyle & travelling περιοδικό της Μυκόνου XploreMykonosMagazine.com
Μύκονος: Συναγερμός στο αεροδρόμιο έπειτα από διαρροή καυσίμων σε αεροσκάφος
Κυκλοφοριακές ρυθμίσεις λόγω Διεθνούς Ημιμαραθώνιου την Κυριακή 2/10
Πέθανε ο Ζάχος Χατζηφωτίου – Υπήρξε μεγάλος λάτρης της Μυκόνου
Ξεφυλλίζοντας το βιβλίο «Κυκλαδικός Πολιτισμός και Γαστρονομία»
Δύο νέα ξενοδοχεία ανοίγει το Radisson Hotel Group στην Ελλάδα
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Πατήστε για να μοιραστείτε στο WhatsApp(Ανοίγει σε νέο παράθυρο)
Κλικ για κοινοποίηση στο LinkedIn(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Πατήστε για να μοιραστείτε στο Telegram(Ανοίγει σε νέο παράθυρο)
Κλικ για κοινοποίηση στο Reddit(Ανοίγει σε νέο παράθυρο)
Tags: NEWS CYCLADES, NEWS GREECE, NEWS MYKONOS, XPLOREMYKONOSNEWS.GR, ΑΡΧΑΙΟΚΑΠΗΛΙΑ, ΕΙΔΗΣΕΙΣ, ΕΙΔΗΣΕΙΣ ΕΛΛΑΔΑ, ΕΙΔΗΣΕΙΣ ΜΥΚΟΝΟΣ, ΕΙΔΗΣΕΙΣ ΜΥΚΟΝΟΥ, ΕΝΗΜΕΡΩΣΗ ΕΛΛΑΔΑ, ΕΝΗΜΕΡΩΣΗ ΚΥΚΛΑΔΕΣ, ΕΝΗΜΕΡΩΣΗ ΜΥΚΟΝΟΣ, ΚΥΚΛΑΔΕΣ ΕΙΔΗΣΕΙΣ, ΚΥΚΛΑΔΕΣ ΕΝΗΜΕΡΩΣΗ, ΚΥΚΛΑΔΕΣ ΝΕΑ, ΛΕΟΝΑΡΝΤ ΣΤΕΡΝ, ΜΕΝΔΩΝΗ, ΜΥΚΟΝΟΣ ΕΙΔΗΣΕΙΣ, ΜΥΚΟΝΟΣ ΕΝΗΜΕΡΩΣΗ, ΝΕΑ ΜΥΚΟΝΟΥ, ΣΥΛΛΟΓΗ ΣΤΕΡΝ, ΣΥΛΛΟΓΟΣ ΑΡΧΑΙΟΛΟΓΩΝ, ΤΑ ΝΕΑ ΤΗΣ ΜΥΚΟΝΟΥ